Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ όσον αφορά τους τριμηνιαίους μη χρηματοπιστωτικούς λογαριασμούς του Δημοσίου

(υποβληθείσα από την Επιτροπή)

ΕΠΕΞΗΓΗΜΑΤΙΚΟ ΥΠΟΜΝΗΜΑ

1. Ιστορικό της πρότασης

Η έκθεση της Νομισματικής Επιτροπής (ΟΔΕ) για τις στατιστικές απαιτήσεις στην ΟΝΕ, η οποία εγκρίθηκε από το Συμβούλιο Ecofin της 18ης Ιανουαρίου 1999, υπογράμμισε την ανάγκη, μεταξύ άλλων, για κοινές και εναρμονισμένες βραχυπρόθεσμες στατιστικές δημόσιων οικονομικών για τα κράτη μέλη.

Σε αυτό το πλαίσιο, δόθηκε προτεραιότητα στις συνιστώσες που είναι αμέσως διαθέσιμες ή που θα μπορούσαν να είναι ταχέως διαθέσιμες σε εθνικό επίπεδο: έπειτα από τις συζητήσεις στις σχετικές ομάδες εργασίας και την έγκριση από την επιτροπή στατιστικού προγράμματος, η Επιτροπή εξέδωσε τον κανονισμό όσον αφορά τις βραχυπρόθεσμες στατιστικές δημόσιων οικονομικών [1]. Ο κανονισμός της Επιτροπής απαιτεί τη διαβίβαση τριμηνιαίων στοιχείων για τις κύριες συνιστώσες των εσόδων του Δημοσίου και για τις κοινωνικές εισφορές εκτός από κοινωνικές μεταβιβάσεις σε είδος εντός τριών μηνών από το πέρας του τριμήνου στο οποίο αναφέρονται στα στοιχεία, αρχίζοντας από τον Ιούνιο του 2000.

[1] Βλέπε κανονισμό (EΚ) αριθ. 264/2000 της 3ης Φεβρουαρίου 2000.

Τον Απρίλιο του 2000, η δεύτερη έκθεση προόδου της ΟΔΕ σχετικά με την εφαρμογή των στατιστικών απαιτήσεων αναγνώρισε τις εργασίες που πραγματοποιήθηκαν στο πλαίσιο του πρώτου σταδίου και όρισε τις ακόλουθες συστάσεις: «τα κράτη μέλη πρέπει να ολοκληρώσουν το πρώτο αυτό στάδιο και να εργαστούν για την καθιέρωση απλουστευμένων τριμηνιαίων μη χρηματοπιστωτικών λογαριασμών για το Δημόσιο εντός τριών μηνών μετά τη σχετική περίοδο... Ο απώτερος στόχος των στοιχείων σχετικά με τους απλουστευμένους τριμηνιαίους εθνικούς λογαριασμούς αναμένεται να επιτευχθεί μέχρι το 2005 για όλες τις χώρες... Στην ενδιάμεση περίοδο 2002-2005, τα κράτη μέλη θα παρέχουν στην Επιτροπή (Eurostat) στοιχεία σχετικά με τις δαπάνες και τα έσοδα του Δημοσίου με τις καλύτερες δυνατές εκτιμήσεις, ιδίως για την κατάρτιση των συγκεντρωτικών στοιχείων για τη ζώνη του ευρώ.»

Επιπλέον, ο προτεινόμενος κανονισμός αναφέρεται στο «Σχέδιο δράσης για τις στατιστικές απαιτήσεις στην ΟΝΕ», το οποίο εγκρίθηκε από το Συμβούλιο Ecofin της 29ης Σεπτεμβρίου 2000: ο κανονισμός περιλαμβάνεται στον κατάλογο τροποποιήσεων των υφιστάμενων κανονισμών που θα υποβάλει η Επιτροπή στο Συμβούλιο μέχρι τις αρχές του 2001.

Ο κανονισμός καταρτίστηκε στο πλαίσιο των προαναφερόμενων διατάξεων.

Συζητήθηκε από τις ομάδες εργασίας για τις βραχυπρόθεσμες στατιστικές δημόσιων οικονομικών, τους εθνικούς λογαριασμούς και τους χρηματοπιστωτικούς λογαριασμούς.

2. Περιεχόμενο της πρότασης κανονισμού

Στόχος του κανονισμού είναι να ορίσει:

-το περιεχόμενο των τριμηνιαίων μη χρηματοπιστωτικών λογαριασμών του Δημοσίου,

-τον κατάλογο και τα κύρια χαρακτηριστικά των κατηγοριών του ΕΣΛ '95 που πρέπει να διαβιβάζονται.

Αυτά συνοψίζονται παρακάτω.

Το περιεχόμενο των εν λόγω τριμηνιαίων μη χρηματοπιστωτικών λογαριασμών ορίζεται με βάση τον κατάλογο των μη χρηματοπιστωτικών συναλλαγών του ΕΣΛ ´95 που αποτελούν τις συνιστώσες των δαπανών και των εσόδων του Δημοσίου [2].

[2] Βλέπε κανονισμό αριθ. 1500/2000 της Επιτροπής της 10ης Ιουλίου 2000.

Οι κατηγορίες του ΕΣΛ ´95 που πρέπει να διαβιβάζονται στο πλαίσιο του κανονισμού είναι εκείνες των συνιστωσών των δαπανών και των εσόδων του Δημοσίου που δεν καλύπτονται από τον κανονισμό (EΚ) αριθ. 264/2000 της Επιτροπής της 3ης Φεβρουαρίου 2000 όσον αφορά τις βραχυπρόθεσμες στατιστικές δημόσιων οικονομικών.

Ο κανονισμός απαιτεί τη διαβίβαση των τριμηνιαίων στοιχείων εντός τριών μηνών μετά το πέρας του σχετικού τριμήνου.

Η πρώτη διαβίβαση αρχίζει στις 30 Ιουνίου 2002 για όλα τα κράτη μέλη. Κατά τη διάρκεια μιας μεταβατικής περιόδου - από τις 30 Ιουνίου 2002 έως τις 30 Μαρτίου 2005 συμπεριλαμβανομένης - επιτρέπονται οι «καλύτερες τριμηνιαίες εκτιμήσεις». Από τις 30 Ιουνίου 2005 και εξής, τα τριμηνιαία στοιχεία εναρμονίζονται πλήρως με το ΕΣΛ ´95 (δεν επιτρέπονται πλέον οι «καλύτερες εκτιμήσεις»).

Η πρώτη διαβίβαση της 30ης Ιουνίου 2002 πρέπει να αφορά τα τριμηνιαία στοιχεία - επιτρέπονται οι «καλύτερες εκτιμήσεις» - από το πρώτο τρίμηνο του 1999 έως το πρώτο τρίμηνο του 2002.

Προβλέπονται παρεκκλίσεις για ορισμένες χώρες όσον αφορά την ημερομηνία έναρξης της 30ής Ιουνίου. Η παρέκκλιση δεν μπορεί να υπερβαίνει το ένα έτος. Για τις χώρες με παρέκκλιση, η ημερομηνία έναρξης της διαβίβασης δεν θα πρέπει να είναι μετά τις 30 Ιουνίου 2003: στην περίπτωση αυτή, τα τριμηνιαία στοιχεία αφορούν την περίοδο από το 1999 έως το πρώτο τρίμηνο του 2003.

2001/0056 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ όσον αφορά τους τριμηνιαίους μη χρηματοπιστωτικούς λογαριασμούς του Δημοσίου

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

την πρόταση της Επιτροπής [3],

[3] ΕΕ C...

τη γνώμη της Ευρωπαϊκής Κεντρικής Τράπεζας [4],

[4] ΕΕ C...

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [5],

[5] ΕΕ C...

Εκτιμώντας τα εξής:

(1) Ο κανονισμός (EΚ) αριθ. 2223/96 της 25ης Ιουνίου 1996 περί του ευρωπαϊκού συστήματος εθνικών και περιφερειακών λογαριασμών της Κοινότητας [6] (ΕΣΛ 95) περιέχει το πλαίσιο αναφοράς των κοινών προτύπων, ορισμών, ονοματολογιών και λογιστικών κανόνων για την κατάρτιση των λογαριασμών των κρατών μελών για τις στατιστικές απαιτήσεις της Ευρωπαϊκής Κοινότητας, με σκοπό τη λήψη συγκρίσιμων αποτελεσμάτων μεταξύ κρατών μελών.

[6] ΕΕ L310, 30.11.96, σ.1. Τροποποιήθηκε τελευταία από τον κανονισμό (ΕΚ) αριθ. 2516/2000 (ΕΕ L 290, 17.11.2000, σ.1).

(2) Η έκθεση της Νομισματικής Επιτροπής σχετικά με τις απαιτήσεις για πληροφορίες, η οπoία εγκρίθηκε από το Συμβούλιο Ecofin στις 18 Ιανουαρίου 1999, υπογράμμισε ότι για την εύρυθμη λειτουργία της Οικονομικής και Νομισματικής Ένωσης και της Ενιαίας Αγοράς, έχουν πολύ μεγάλη σημασία η αποτελεσματική παρακολούθηση και ο συντονισμός των οικονομικών πολιτικών και ότι αυτό απαιτεί ένα πλήρες στατιστικό σύστημα πληροφόρησης που θα παρέχει στους φορείς χάραξης των πολιτικών τα απαραίτητα στοιχεία που θα χρησιμοποιούν ως βάση για τις αποφάσεις τους. Η έκθεση αυτή επεσήμανε επίσης ότι θα πρέπει να δοθεί μεγάλη προτεραιότητα στις βραχυπρόθεσμες στατιστικές δημόσιων οικονομικών για τα κράτη μέλη, και ιδίως για εκείνα που συμμετέχουν στην Οικονομική και Νομισματική Ένωση, και ότι ο στόχος είναι η κατάρτιση απλουστευμένων τριμηνιαίων μη χρηματοπιστωτικών λογαριασμών του Δημοσίου ακολουθώντας μια βήμα προς βήμα προσέγγιση.

(3) Είναι σκόπιμο να οριστούν οι απλουστευμένοι τριμηνιαίοι μη χρηματοπιστωτικοί λογαριασμοί του Δημοσίου με βάση των κατάλογο των κατηγοριών των δαπανών και των εσόδων του Δημοσίου του ΕΣΛ 95, που ορίζεται στον κανονισμό (EΚ) αριθ. 1500/2000 της Επιτροπής της 10ης Ιουλίου 2000 για την εφαρμογή του κανονισμού (EΚ) αριθ. 2223/96 του Συμβουλίου όσον αφορά τις δαπάνες και τα έσοδα του Δημοσίου [7].

[7] ΕΕ L172, 12.7.2000, σ.3

(4) Προτεραιότητα στην βήμα προς βήμα προσέγγιση δόθηκε στους φόρους, στις πραγματικές κοινωνικές εισφορές και στις κοινωνικές παροχές εκτός από κοινωνικές μεταβιβάσεις σε είδος, δεδομένου ότι οι κατηγορίες που αντιπροσωπεύουν τους αξιόπιστους δείκτες των τάσεων στα δημόσια οικονομικά είναι ήδη εγκαίρως διαθέσιμες (πρώτο στάδιο).

(5) Η διαβίβαση του πρώτου αυτού συνόλου κατηγοριών σε τριμηνιαία βάση, από τον Ιούνιο του 2000, σε όλα τα κράτη μέλη καλύπτεται από τον κανονισμό (EΚ) αριθ. 264/2000 της Επιτροπής της 3ης Φεβρουαρίου 2000 σχετικά με την εφαρμογή του κανονισμού (EΚ) αριθ. 2223/96 όσον αφορά τις βραχυπρόθεσμες στατιστικές δημόσιων οικονομικών [8].

[8] ΕΕ L29, 4.2.2000, σ.4

(6) Είναι απαραίτητο να συμπληρωθεί το πρώτο στάδιο με ένα άλλο σύνολο κατηγοριών προκειμένου να ληφθεί ένας πλήρης κατάλογος κατηγοριών που απαρτίζουν τις δαπάνες και τα έσοδα του Δημοσίου.

(7) Πρέπει να αξιολογηθεί η αξιοπιστία των τριμηνιαίων στοιχείων που παρέχονται στο πλαίσιο του παρόντος κανονισμού όσον αφορά τα ετήσια στοιχεία. Ως εκ τούτου, θα πρέπει να καταρτιστεί έκθεση σχετικά με την ποιότητα των τριμηνιαίων στοιχείων πριν από το πέρας του 2005.

(8) Τα άρθρα 2 και 3 του κανονισμού (EΚ) αριθ. 2223/96 θέτουν τους όρους υπό τους οποίους η Επιτροπή μπορεί να εγκρίνει τροποποιήσεις της μεθοδολογίας του ΕΣΛ 95 με σκοπό την αποσαφήνιση και τη βελτίωση του περιεχομένου της. Η κατάρτιση των τριμηνιαίων μη χρηματοπιστωτικών λογαριασμών του Δημοσίου απαιτεί πρόσθετους πόρους στα κράτη μέλη. Η διαβίβασή τους στην Επιτροπή δεν μπορεί, κατά συνέπεια, να αποτελεί αντικείμενο απόφασης της Επιτροπής.

(9) Η επιτροπή στατιστικού προγράμματος (ΕΣΠ), η οποία έχει συσταθεί με την απόφαση 89/382/EΟΚ, Ευρατόμ [9] του Συμβουλίου, και η επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών (ΕΣΝΧΙΠ), η οποία έχει συσταθεί με την απόφαση 91/115/EΟΚ [10], γνωμοδότησαν και οι δύο, σύμφωνα με το άρθρο 3 των αποφάσεων αυτών,

[9] ΕΕ L181, 28.6.89, σ.47.

[10] ΕΕ L59, 6.3.91, σ.19.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Σκοπός του παρόντος κανονισμού είναι να ορίσει το περιεχόμενο των τριμηνιαίων μη χρηματοπιστωτικών λογαριασμών του Δημοσίου, να καθορίσει τον κατάλογο των κατηγοριών του ΕΣΛ 95 που θα διαβιβάζουν τα κράτη μέλη από την 30ή Ιουνίου 2002 και εξής και να ορίσει τα κύρια χαρακτηριστικά των εν λόγω κατηγοριών.

Άρθρο 2

Περιεχόμενο των τριμηνιαίων μη χρηματοπιστωτικών λογαριασμών του Δημοσίου

Το περιεχόμενο των τριμηνιαίων μη χρηματοπιστωτικών λογαριασμών του Δημοσίου ορίζεται στο παράρτημα σε αναφορά με τον κατάλογο των κατηγοριών του ΕΣΛ 95 που απαρτίζουν τις δαπάνες και τα έσοδα του Δημοσίου.

Άρθρο 3

Κατηγορίες τις οποίες αφορά η διαβίβαση των τριμηνιαίων στοιχείων

1. Τα κράτη μέλη διαβιβάζουν στην Επιτροπή (Eurostat) τριμηνιαία στοιχεία για τις κατηγορίες ή ομάδες κατηγοριών που περιλαμβάνονται στον κατάλογο του παραρτήματος, με εξαίρεση τις κατηγορίες εκείνες για τις οποίες πρέπει να διαβιβάζονται στοιχεία σύμφωνα με τον κανονισμό (ΕΚ) αριθ. 264/2000.

2. Διαβιβάζονται τριμηνιαία στοιχεία για τις ακόλουθες κατηγορίες (ή ομάδες κατηγοριών) των δαπανών και των εσόδων του Δημοσίου:

(α) Από την πλευρά των δαπανών:

- Ενδιάμεση ανάλωση (P.2)

- Ακαθάριστος σχηματισμός κεφαλαίου (ακαθάριστες επενδύσεις) + Αγορές μείον πωλήσεις μη χρηματοπιστωτικών μη παραχθέντων περιουσιακών στοιχείων (P.5 + K.2)

- Ακαθάριστες επενδύσεις παγίου κεφαλαίου (P.51)

- Εισόδημα εξαρτημένης εργασίας (D.1)

- Λοιποί φόροι επί της παραγωγής (D.29)

- Επιδοτήσεις, πληρωτέες (D.3)

- Εισόδημα περιουσίας (D.4)

- Τόκοι (D.41)

- Τρέχοντες φόροι εισοδήματος, πλούτου κ.λπ. (D.5)

- Κοινωνικές μεταβιβάσεις σε είδος σχετικές με δαπάνες για προϊόντα που παρέχονται σε νοικοκυριά μέσω παραγωγών εμπορεύσιμου προϊόντος (D.6311 + D.63121 + D.63131)

- Λοιπές τρέχουσες μεταβιβάσεις (D.7)

- Διόρθωση για τη μεταβολή της καθαρής συμμετοχής νοικοκυριών στο κεφάλαιο συνταξιοδοτικών ταμείων (D.8)

- Φόροι κεφαλαίου + Επιχορηγήσεις επενδύσεων + Λοιπές μεταβιβάσεις κεφαλαίου, πληρωτέες (D.91 + D.92 + D.99)

(β) Από την πλευρά των εσόδων:

- Εμπορεύσιμο προϊόν + Προϊόν για ίδια τελική χρήση + Πληρωμές για το λοιπό μη εμπορεύσιμο προϊόν (P.11 + P.12 + P.131)

- Λοιπές επιδοτήσεις παραγωγής, εισπρακτέες (D.39)

- Εισόδημα περιουσίας (D.4)

- Τεκμαρτές κοινωνικές εισφορές (D.612)

- Λοιπές τρέχουσες μεταβιβάσεις (D.7)

- Επιχορηγήσεις επενδύσεων + Λοιπές μεταβιβάσεις κεφαλαίου, εισπρακτέες (D.92 + D.99)

3. Οι συναλλαγές D.41, D.7, D.92 και D.99 είναι ενοποιημένες στο δημόσιο τομέα. Οι λοιπές συναλλαγές δεν είναι ενοποιημένες.

Άρθρο 4

Κατάρτιση των τριμηνιαίων στοιχείων: πηγές και μέθοδοι

1. Τα τριμηνιαία στοιχεία που σχετίζονται με το πρώτο τρίμηνο του 2001 και μετά καταρτίζονται σύμφωνα με τους ακόλουθους κανόνες:

(α) Τα τριμηνιαία στοιχεία βασίζονται κατά το δυνατόν σε άμεσες πληροφορίες που προέρχονται από βασικές πηγές, με το στόχο της ελαχιστοποίησης, για κάθε τρίμηνο, των διαφορών μεταξύ των πρώτων εκτιμήσεων και των τελικών αριθμητικών στοιχείων.

(β) Οι άμεσες πληροφορίες συμπληρώνονται από αναπροσαρμογές της κάλυψης, εφόσον απαιτείται, και από εννοιολογικές αναπροσαρμογές, προκειμένου να ευθυγραμμιστούν τα τριμηνιαία στοιχεία με τις έννοιες του ΕΣΛ 95.

(γ) Τα τριμηνιαία στοιχεία και τα αντίστοιχα ετήσια στοιχεία είναι συνεκτικά.

2. Τα τριμηνιαία στοιχεία που σχετίζονται με την περίοδο από το πρώτο τρίμηνο του 1999 έως το τέταρτο τρίμηνο του 2000 καταρτίζονται σύμφωνα με τις πηγές και τις μεθόδους που εξασφαλίζουν τη συνοχή μεταξύ των τριμηνιαίων στοιχείων και των αντίστοιχων ετήσιων στοιχείων.

Άρθρο 5

Χρονοδιάγραμμα για τη διαβίβαση των τριμηνιαίων στοιχείων

1. Τα τριμηνιαία στοιχεία που αναφέρονται στο άρθρο 3 διαβιβάζονται στην Επιτροπή (Eurostat) το αργότερο εντός τριών μηνών από το πέρας του τριμήνου στο οποίο αναφέρονται τα στοιχεία.

Οποιαδήποτε αναθεώρηση των τριμηνιαίων στοιχείων για προηγούμενα τρίμηνα διαβιβάζεται συγχρόνως.

2. Η πρώτη διαβίβαση των τριμηνιαίων στοιχείων σχετίζεται με τα στοιχεία για το πρώτο τρίμηνο του 2002. Τα κράτη μέλη θα υποβάλουν τα στοιχεία αυτά όχι μετά τις 30 Ιουνίου 2002.

Ωστόσο, η Επιτροπή μπορεί να επιτρέψει παρέκκλιση, η οποία δεν θα υπερβαίνει το ένα έτος, σχετικά με την ημερομηνία της πρώτης διαβίβασης των τριμηνιαίων στοιχείων για το πρώτο τρίμηνο του 2002 και μετά, στο βαθμό κατά τον οποίο τα εθνικά στατιστικά συστήματα απαιτούν σημαντικές προσαρμογές.

Άρθρο 6

Διαβίβαση των αναδρομικών στοιχείων

1. Τα κράτη μέλη υποβάλλουν στην Επιτροπή (Eurostat) τριμηνιαία αναδρομικά στοιχεία για τις κατηγορίες που αναφέρονται στο άρθρο 3, αρχίζοντας από το πρώτο τρίμηνο του 1999.

2. Τα τριμηνιαία στοιχεία που σχετίζονται με το πρώτο τρίμηνο του 1999 έως το τέταρτο τρίμηνο του 2001 θα διαβιβαστούν στην Επιτροπή (Eurostat) όχι μετά τις 30 Ιουνίου 2002.

Ωστόσο, η Επιτροπή μπορεί να επιτρέψει παρέκκλιση, η οποία δεν θα υπερβαίνει το ένα έτος, σχετικά με την ημερομηνία της πρώτης διαβίβασης των τριμηνιαίων στοιχείων από το πρώτο τρίμηνο του 1999 και μετά, στο βαθμό κατά τον οποίο τα εθνικά στατιστικά συστήματα απαιτούν σημαντικές προσαρμογές.

Άρθρο 7

Εφαρμογή

1. Τα κράτη μέλη παρέχουν στην Επιτροπή (Eurostat) περιγραφή των πηγών και των μεθόδων που χρησιμοποιούν προκειμένου να καταρτίσουν τα τριμηνιαία στοιχεία που αναφέρονται στο άρθρο 3 (αρχική περιγραφή) τη στιγμή που αρχίζουν να διαβιβάζουν τα τριμηνιαία στοιχεία σύμφωνα με το χρονοδιάγραμμα που αναφέρεται στο άρθρο 5(2).

2. Οποιαδήποτε αναθεώρηση της αρχικής περιγραφής των πηγών και των μεθόδων που χρησιμοποιούνται για την κατάρτιση των τριμηνιαίων στοιχείων παρέχεται από τα κράτη μέλη στην Επιτροπή (Eurostat) όταν ανακοινώνονται τα αναθεωρημένα στοιχεία.

3. Η Επιτροπή (Eurostat) ενημερώνει την ΕΣΠ και την ΕΣΝΧΙΠ για τις πηγές και τις μεθόδους που χρησιμοποιεί κάθε κράτος μέλος.

Άρθρο 8

Έκθεση

Με βάση τα αποτελέσματα που αναφέρονται στο άρθρο 3 και έπειτα από διαβούλευση με την ΕΣΠ, η Επιτροπή (Eurostat) θα υποβάλει, μέχρι τις 31 Δεκεμβρίου 2005 το αργότερο, έκθεση στο Ευρωπαϊκό Κοινοβούλιο και το Συμβούλιο, η οποία θα περιλαμβάνει αξιολόγηση της αξιοπιστίας των τριμηνιαίων στοιχείων που υπέβαλαν τα κράτη μέλη.

Άρθρο 9

Μεταβατικές διατάξεις

1. Τα κράτη μέλη που δεν είναι σε θέση να διαβιβάσουν, κατά τη διάρκεια της μεταβατικής περιόδου που προβλέπεται στην παράγραφο 4, τριμηνιαία στοιχεία από το πρώτο τρίμηνο του 2001 και μετά σύμφωνα με τις πηγές και μεθόδους που ορίζονται στο άρθρο 4(1) και το χρονοδιάγραμμα που περιγράφεται στο άρθρο 5(1) εφαρμόζουν την παράγραφο 2.

2. Τα κράτη μέλη που αναφέρονται στην παράγραφο 1 διαβιβάζουν στην Επιτροπή (Eurostat) τις «καλύτερες τριμηνιαίες εκτιμήσεις» τους (ενσωματώνοντας όλες τις νέες πληροφορίες που έχουν στη διάθεσή τους κατά τη διάρκεια της διαδικασίας κατάρτισης ενός βελτιωμένου συστήματος τριμηνιαίων μη χρηματοπιστωτικών λογαριασμών του Δημοσίου) σύμφωνα με το χρονοδιάγραμμα που ορίζεται στο άρθρο 5(1).

Ταυτόχρονα, αναφέρουν ποιά στάδια χρειάζεται ακόμη να ολοκληρωθούν προκειμένου να συμμορφωθούν με τις πηγές και τις μεθόδους που ορίζονται στο άρθρο 4(1).

3. Κατά τη διάρκεια της μεταβατικής περιόδου που προβλέπεται στην παράγραφο 4, η Επιτροπή (Eurostat) εξετάζει την πρόοδο των κρατών μελών στην πορεία για την πλήρη συμμόρφωση με τις διατάξεις του άρθρου 4(1).

4. Η μεταβατική περίοδος αρχίζει από την ημερομηνία της πρώτης διαβίβασης που ορίζεται στο άρθρο 5(2) και λήγει στις 31 Μαρτίου 2005 το αργότερο.

Άρθρο 10

Έναρξη ισχύος

Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ

Περιεχόμενο των τριμηνιαίων μη χρηματοπιστωτικών λογαριασμών του Δημοσίου

Οι τριμηνιαίοι μη χρηματοπιστωτικοί λογαριασμοί του Δημοσίου ορίζονται σε αναφορά με τον κατάλογο των δαπανών και των εσόδων του Δημοσίου που περιλαμβάνεται στον κανονισμό αριθ. 1500/2000 της Επιτροπής της 10ης Ιουλίου 2000 .

Οι δαπάνες του Δημοσίου περιλαμβάνουν τις κατηγορίες του ΕΣΛ 95 που καταγράφονται στην πλευρά των χρήσεων ή τις μεταβολές στην πλευρά των στοιχείων ενεργητικού ή τις μεταβολές στην πλευρά των στοιχείων παθητικού και της καθαρής αξίας των λογαριασμών του Δημοσίου με εξαίρεση το D.3 που καταγράφεται στην πλευρά των πόρων των λογαριασμών του Δημοσίου.

Τα έσοδα του Δημοσίου περιλαμβάνουν τις κατηγορίες του ΕΣΛ 95 που καταγράφονται στην πλευρά των πόρων ή τις μεταβολές στην πλευρά των στοιχείων παθητικού και της καθαρής αξίας των λογαριασμών του Δημοσίου, με εξαίρεση το D.39 που καταγράφεται στην πλευρά των χρήσεων των λογαριασμών του Δημοσίου.

Εξ ορισμού, η διαφορά μεταξύ των εσόδων και των δαπανών του Δημοσίου, όπως ορίστηκαν παραπάνω, είναι η καθαρή χορήγηση (+) / καθαρή λήψη (-) δανείων του δημόσιου τομέα.

Οι συναλλαγές D.41, D.7, D.92 και D.99 είναι ενοποιημένες στο δημόσιο τομέα. Οι λοιπές συναλλαγές δεν είναι ενοποιημένες.

Ο παρακάτω πίνακας δείχνει τις κατηγορίες του ΕΣΛ 95 που απαρτίζουν τις δαπάνες και τα έσοδα του Δημοσίου. Οι κατηγορίες που παρουσιάζονται με πλάγια γράμματα αποτελούν ήδη αντικείμενο διαβίβασης σε τριμηνιαία βάση στο πλαίσιο του κανονισμού (EΚ) αριθ. 264/2000 της Επιτροπής της 3ης Φεβρουαρίου 2000.

Κωδικοί ΕΣΛ 95 // Δαπάνες του Δημοσίου

P.2 // Ενδιάμεση ανάλωση

P.5 + K.2 // Ακαθάριστος σχηματισμός κεφαλαίου (ακαθάριστες επενδύσεις + Αγορές μείον πωλήσεις μη χρηματοπιστωτικών μη παραχθέντων περιουσιακών στοιχείων

P.51 // Ακαθάριστες επενδύσεις παγίου κεφαλαίου

D.1 // Εισόδημα εξαρτημένης εργασίας

D.29 // Λοιποί φόροι επί της παραγωγής

D.3 // Επιδοτήσεις, πληρωτέες

D.4 // Εισόδημα περιουσίας

D.41 // Τόκοι

D.5 // Τρέχοντες φόροι εισοδήματος, πλούτου κ.λπ.

D.62 + D.6311 +

D.63121 + D.63131 // Κοινωνικές παροχές εκτός από κοινωνικές μεταβιβάσεις σε είδος + Κοινωνικές μεταβιβάσεις σε είδος σχετικές με δαπάνες για προϊόντα που παρέχονται σε νοικοκυριά μέσω παραγωγών εμπορεύσιμου προϊόντος

D.7 // Λοιπές τρέχουσες μεταβιβάσεις

D.8 // Διόρθωση για τη μεταβολή της καθαρής συμμετοχής νοικοκυριών στο κεφάλαιο συνταξιοδοτικών ταμείων

D.9 // Μεταβιβάσεις κεφαλαίου, πληρωτέες

Κωδικοί ΕΣΛ 95 // Έσοδα του Δημοσίου

P.11 + P.12 + P.131 // Εμπορεύσιμο προϊόν + Προϊόν για ίδια τελική χρήση + Πληρωμές για το λοιπό μη εμπορεύσιμο προϊόν

D.2 // Φόροι επί των προϊόντων και των εισαγωγών

D.39 // Λοιπές επιδοτήσεις παραγωγής

D.4 // Εισόδημα περιουσίας

D.5 // Τρέχοντες φόροι εισοδήματος, πλούτου κ.λπ.

D.61 // Κοινωνικές εισφορές

D.611 // Πραγματικές κοινωνικές εισφορές

D.612 // Τεκμαρτές κοινωνικές εισφορές

D.7 // Λοιπές τρέχουσες μεταβιβάσεις

D.9 [11] // Μεταβιβάσεις κεφαλαίου, εισπρακτέες

[11] Οι διορθώσεις για τους φόρους και τις κοινωνικές εισφορές που καταλογίζονται αλλά δεν εισπράττονται, όταν καταγράφονται στο D.9, θεωρούνται αρνητικά έσοδα.

D.91 // Φόροι κεφαλαίου

B.8g // Αποταμίευση, ακαθάριστη

B.9 // Καθαρή χορήγηση (+)/Καθαρή λήψη (-) δανείων